VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL VALSTYBINĖS MAISTO IR VETERINARIJOS TARNYBOS DIREKTORIAUS 2014 M. VASARIO 17 D. ĮSAKYMO NR. B1-114 „DĖL AFRIKINIO KIAULIŲ MARO STEBĖSENOS IR KONTROLĖS PRIEMONIŲ“ PAKEITIMO

2014 m. gegužės 12 d. Nr. B1-414

Vilnius

P a k e i č i u Valstybinės maisto ir veterinarijos tarnybos direktoriaus 2014 m. vasario 17 d. įsakymą Nr. B1-114 „Dėl afrikinio kiaulių maro stebėsenos ir kontrolės priemonių“ ir jį išdėstau nauja redakcija:

„VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

DĖL AFRIKINIO KIAULIŲ MARO STEBĖSENOS IR KONTROLĖS PRIEMONIŲ

Vadovaudamasis Lietuvos Respublikos veterinarijos įstatymo 6 straipsnio 1 dalies 8 punktu ir 7, 15 ir 16 straipsniais, Afrikinio kiaulių maro kontrolės reikalavimais, patvirtintais Valstybinės maisto ir veterinarijos tarnybos direktoriaus 2003 m. lapkričio 10 d. įsakymu Nr. B1-892 „Dėl Afrikinio kiaulių maro kontrolės reikalavimų patvirtinimo“ (toliau – Afrikinio kiaulių maro kontrolės reikalavimai), ir 2003 m. gegužės 26 d. Komisijos sprendimu 2003/422/EB, patvirtinančiu afrikinio kiaulių maro diagnostikos vadovą (OL 2004 m. specialusis leidimas, 3 skyrius, 39 tomas, p. 59), įgyvendindamas 2014 m. kovo 27 d. Komisijos įgyvendinimo sprendimą 2014/178/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse (OL 2014 L 95, p. 47) (toliau – sprendimas 2014/178/ES), ir siekdamas apsaugoti Lietuvos Respubliką nuo galimo afrikinio kiaulių maro paplitimo:

1. L a i k a u:

1.1. Alytaus miesto ir rajono, Lazdijų, Varėnos ir Šalčininkų rajonų savivaldybes ir Druskininkų savivaldybę afrikiniu kiaulių maru užkrėsta teritorija (toliau – užkrėsta teritorija);

1.2. Vilniaus rajono savivaldybės dalį (pietinę dalį nuo kelių Nr. A2 (E272) ir Nr. 103), Trakų ir Prienų rajonų savivaldybes, Elektrėnų, Birštono, Marijampolės, Kalvarijos ir Kazlų Rūdos savivaldybes padidintos rizikos, kylančios dėl besiribojimo su užkrėsta teritorija, teritorija (toliau – padidintos rizikos teritorija).

2. L a i k i n a i u ž d r a u d ž i u:

2.1. importuoti iš Baltarusijos Respublikos Gardino ir Vitebsko sričių į Lietuvos Respubliką afrikiniam kiaulių marui imlius kiaulinių šeimos gyvūnus (kiaules ir šernus) ir jų genetinius produktus (spermą, kiaušialąstes ir embrionus), visus gyvūninius produktus, šalutinius gyvūninius produktus, pašarines žaliavas, pašarus ir jų priedus, cukraus gamybos metu susidariusius produktus, skirtus gyvūnams šerti, bei aliejinių augalų išspaudas ir aliejų;

2.2. importuoti iš Baltarusijos Respublikos Minsko miesto, Bresto, Gomelio, Mogiliovo ir Minsko sričių į Lietuvos Respubliką afrikiniam kiaulių marui imlius kiaulinių šeimos gyvūnus (kiaules ir šernus) ir jų genetinius produktus (spermą, kiaušialąstes ir embrionus), gyvūninius produktus (išskyrus termiškai apdorotą pieną ir jo gaminius), šalutinius gyvūninius produktus (išskyrus termiškai apdorotus šalutinius gyvūninius produktus, skirtus techninėms reikmėms), pašarines žaliavas (išskyrus pašarines žaliavas, skirtas granuliuotųjų pašarų gamybai), pašarus ir jų priedus (išskyrus pašarus po terminio apdorojimo, mineralinius pašarinius priedus, cukraus gamybos metu susidariusius produktus, aliejinių augalų išspaudas ir aliejų, skirtus gyvūnams šerti);

2.3. laikyti kiaules lauke;

2.4. išvežti kiaules:

2.4.1. iš užkrėstoje teritorijoje esančių kiaulių laikymo vietų, išskyrus atvejus, kai kiaulės vežamos į kitas kiaulių laikymo vietas, esančias Lietuvos Respublikoje, laikantis sprendimo 2014/178/ES 3 straipsnio reikalavimų,

2.4.2. iš padidintos rizikos teritorijoje esančių kiaulių laikymo vietų į Europos Sąjungos (toliau – ES) valstybes nares ir trečiąsias šalis, išskyrus atvejus, kai vežamos kiaulės atitinka sprendimo 2014/178/ES 6 straipsnio 2 dalyje nurodytus reikalavimus,

2.4.3. iš kitose Lietuvos Respublikos teritorijose, nei nurodytos šio įsakymo 2.4.1 ir 2.4.2 papunkčiuose, esančių kiaulių laikymo vietų į ES valstybes nares ir trečiąsias šalis, jeigu į šiose teritorijose esančias kiaulių laikymo vietas per 30 dienų iki išvežimo buvo įvežtos kiaulės iš užkrėstoje ar padidintos rizikos teritorijose esančių kiaulių laikymo vietų;

2.5. iš užkrėstos ir padidintos rizikos teritorijų išvežti šernus;

2.6. išvežti į ES valstybes nares ir trečiąsias šalis bei į kitą Lietuvos Respublikos teritoriją padidintos rizikos ir užkrėstoje teritorijose sumedžiotų šernų mėsą ir iš jos pagamintus pusgaminius ir gaminius, iš šių šernų susidariusius šalutinius gyvūninius produktus ir jų gaminius (įskaitant ir šernų trofėjus). Užkrėstoje teritorijoje sumedžiotų šernų mėsa, iš jos pagaminti pusgaminiai ir gaminiai gali būti naudojami maistui tik užkrėstoje teritorijoje ir tik gavus neigiamus afrikinio kiaulių maro tyrimų rezultatus. Išvežti į kitas Lietuvos Respublikos teritorijas padidintos rizikos teritorijoje sumedžiotų šernų mėsą, iš jos pagamintus pusgaminius ir gaminius galima tik juos paženklinus nacionaliniu sveikumo ženklu ar nacionaliniu atpažinimo žymeniu, kaip nurodyta Nacionalinio atpažinimo žymens ir nacionalinio sveikumo ženklo naudojimo tvarkos apraše, patvirtintame Valstybinės maisto ir veterinarijos tarnybos direktoriaus 2007 m. balandžio 4 d. įsakymu Nr. B1-373 „Dėl Nacionalinio atpažinimo žymens ir nacionalinio sveikumo ženklo naudojimo tvarkos aprašo patvirtinimo“ (toliau – Nacionalinio atpažinimo žymens ir nacionalinio sveikumo ženklo naudojimo tvarkos aprašas), ir tik gavus neigiamus afrikinio kiaulių maro tyrimų rezultatus;

2.7. išvežti į ES valstybes nares ir trečiąsias šalis:

2.7.1. kuilių spermą, išskyrus atvejus, kai ji gauta iš kuilių, laikomų patvirtintame kuilių spermos surinkimo centre, esančiame už užkrėstos teritorijos ribų,

2.7.2. kiaulių kiaušialąstes ir embrionus, išskyrus atvejus, kai jie gauti iš kiaulių donorių, laikomų kiaulių laikymo vietose, esančiose už užkrėstos teritorijos ribų ir atitinkančiose sprendimo 2014/178/ES 6 straipsnio 2 dalį,

2.7.3. šalutinius gyvūninius produktus, gautus iš kiaulių, laikomų užkrėstoje teritorijoje, išskyrus atvejus, kai šie šalutiniai gyvūniniai produktai atitinka sprendimo 2014/178/ES 8 straipsnio 2 dalį,

2.7.4. šviežią kiaulieną, gautą iš kiaulių, kilusių ir atvežtų iš užkrėstoje teritorijoje esančių kiaulių laikymo vietų, iš jos pagamintus pusgaminius ir gaminius, išskyrus atvejus, kai šviežia kiauliena, gauta iš kiaulių, atitinkančių sprendimo 2014/178/ES 3 straipsnį, ir kai šviežia kiauliena ir iš jos pagaminti pusgaminiai ir gaminiai atitinka sprendimo 2014/178/ES 11 straipsnį;

2.8. prekiauti gyvomis kiaulėmis užkrėstoje teritorijoje ir Valstybinės maisto ir veterinarijos tarnybos direktoriaus įsakymu nustatytoje buferinėje afrikinio kiaulių maro zonoje esančiose turgavietėse;

2.9. Lietuvos Respublikoje organizuoti renginius (parodas, muges ir kt.) su afrikiniam kiaulių marui imliais kiaulinių šeimos gyvūnais (kiaulėmis ir šernais);

2.10. užkrėstoje teritorijoje organizuojamose medžioklėse dalyvaujantiems medžiotojams dalyvauti kitose Lietuvos Respublikos teritorijose organizuojamose medžioklėse.

3. N u s t a t a u, kad:

3.1. užkrėstoje ir padidintos rizikos teritorijose taikomi Afrikinio kiaulių maro kontrolės reikalavimų 40–41 punktai;

3.2. iš užkrėstoje teritorijoje esančių kiaulių laikymo vietų vežamas kiaules į kitoje Lietuvos Respublikoje teritorijoje esančias kiaulių laikymo vietas turi lydėti prieš kiaulių perkėlimą per 24 valandas valstybinio arba įgaliotojo veterinarijos gydytojo išduotas veterinarijos pažymėjimas, kurio forma patvirtinta Valstybinės maisto ir veterinarijos tarnybos direktoriaus 2006 m. birželio 15 d. įsakymu Nr. B1-387 „Dėl Veterinarijos pažymėjimo formos patvirtinimo“;

3.3. iš užkrėstoje teritorijoje esančių kiaulių laikymo vietų ir iš kitoje Lietuvos Respublikos teritorijoje esančių kiaulių laikymo vietų, į kurias buvo įvežtos kiaulės iš užkrėstoje teritorijoje esančių kiaulių laikymo vietų, vežamas į skerdyklas kiaules turi lydėti Leidimas paskersti gyvūną skerdykloje, kurio forma patvirtinta Valstybinės maisto ir veterinarijos tarnybos direktoriaus 2006 m. kovo 16 d. įsakymu Nr. B1-207 „Dėl Lietuvos Respublikoje vežamų gyvūnų važtaraščio ir Leidimo paskersti gyvūną skerdykloje formų patvirtinimo“. Iš tokių kiaulių gauta šviežia kiauliena, iš jos pagaminti pusgaminiai ir gaminiai, kurie neatitinka šio įsakymo 2.7.4 papunkčio ir kurie bus tiekiami tik Lietuvos Respublikos rinkai, privalomai turi būti ženklinami nacionaliniu sveikumo ženklu ar nacionaliniu atpažinimo žymeniu, kaip nurodyta Nacionalinio atpažinimo žymens ir nacionalinio sveikumo ženklo naudojimo tvarkos apraše;

3.4. šernų gaišenos visoje Lietuvos Respublikos teritorijoje, o kiaulių gaišenos užkrėstoje teritorijoje turi būti tvarkomos pagal 2009 m. spalio 21 d. Europos Parlamento ir Tarybos reglamento (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas reglamentas (EB) Nr.1774/2002 (OL 2009 L 300, p. 1), 12 straipsnį kaip I kategorijos šalutiniai gyvūniniai produktai, kiti užkrėstoje teritorijoje susidarę arba iš užkrėstoje teritorijoje kilusių kiaulių ar sumedžiotų šernų gauti šalutiniai gyvūniniai produktai turi būti tvarkomi pagal šalutinių gyvūninių produktų tvarkymą reglamentuojančius teisės aktus, jeigu Valstybinės maisto ir veterinarijos tarnybos nėra nustatyta kitaip;

3.5. laukiniai gyvūnai šeriami nepažeidžiant Medžioklės Lietuvos Respublikos teritorijoje taisyklių, patvirtintų Lietuvos Respublikos aplinkos ministro 2000 m. birželio 27 d. įsakymu Nr. 258 „Dėl Medžioklės Lietuvos Respublikos teritorijoje taisyklių patvirtinimo“.

4. N u r o d a u:

4.1. medžioklės plotų naudotojams užtikrinti, kad:

4.1.1. iš sumedžiotų šernų būtų imami mėginiai afrikinio kiaulių maro tyrimams pagal atitinkamą Valstybinės maisto ir veterinarijos tarnybos teritorinio padalinio (toliau – VMVT teritorinis padalinys) nurodymą, siekiant nustatyti 5 % afrikinio kiaulių maro ligos paplitimą 95 % patikimumu, o užkrėstoje teritorijoje iš visų sumedžiotų šernų būtų imami mėginiai afrikinio kiaulių maro tyrimams ir papildomai būtų imami ir atskirai supakuojami mėginiai trichineliozės tyrimams, ir pristatomi į atitinkamą VMVT teritorinį padalinį,

4.1.2. sumedžioti šernai būtų tvarkomi tik pirminio apdorojimo aikštelėse ir kad iš jų susidarę šalutiniai gyvūniniai produktai, išskyrus medžioklės plotų naudotojų pasiliekamus šernų trofėjus, būtų paliekami prie šių aikštelių esančiose saugiose gyvūninių atliekų duobėse,

4.1.3. būtų vykdomi šio įsakymo 2.5–2.6 ir 2.10 papunkčių reikalavimai;

4.2. Valstybinės maisto ir veterinarijos tarnybos Pasienio maisto ir veterinarinės kontrolės skyriaus Kenos, Kybartų, Medininkų, Lavoriškių, Panemunės, Pagėgių, Vaidotų, Šalčininkų ir Vilniaus oro uosto pasienio veterinarijos postams (poskyriams):

4.2.1. sustiprinti transporto priemonių, kuriomis vežami gyvi gyvūnai, valstybinę veterinarinę kontrolę ir užtikrinti, kad transporto priemonių, kuriomis vežami gyvi gyvūnai, valdytojai arba vairuotojai, įvažiuodami į Lietuvos Respubliką, pateiktų dokumentą, kuriuo patvirtinama, kad transporto priemonė po paskutinio gyvūnų iškrovimo buvo išvalyta ir išdezinfekuota, bei neleisti transporto priemonių, kuriomis vežami gyvi gyvūnai, vairuotojams įvažiuoti į Lietuvos Respubliką, jei transporto priemonių valdytojai arba vairuotojai prieš įvažiavimą į Lietuvos Respubliką nepateikia dokumento, kuriuo patvirtinama, kad transporto priemonė po paskutinio gyvūnų iškrovimo buvo išvalyta ir išdezinfekuota, siekiant įgyvendinti 2013 m. rugpjūčio 5 d. Komisijos įgyvendinimo sprendimo 2013/426/ES dėl priemonių, skirtų neleisti afrikinio kiaulių maro virusui patekti į Sąjungą iš tam tikrų trečiųjų šalių ar jų teritorijų dalių, kuriose ta liga nustatyta, kuriuo panaikinamas sprendimas 2011/78/ES (OL 2013 L 211, p. 5), su paskutiniais pakeitimais padarytais 2014 m. vasario 12 d. Komisijos įgyvendinimo sprendimu 2014/84/ES (OL 2014 L44, p. 53), nuostatas,

4.2.2. sustiprinti importuojamų bei tranzitu vežamų afrikiniam kiaulių marui imlių kiaulinių šeimos gyvūnų (kiaulių ir šernų) ir iš jų gautų produktų, šalutinių gyvūninių produktų, pašarinių žaliavų, pašarų ir jų priedų valstybinę veterinarinę kontrolę ir užtikrinti šio įsakymo 2.1 ir 2.2 papunkčių vykdymą;

4.3. VMVT teritoriniams padaliniams pagal kompetenciją:

4.3.1. kontroliuoti šio įsakymo 2.3–2.4, 2.8–2.9, 3.3–3.5 ir 4.1 papunkčių reikalavimų vykdymą,

4.3.2. kiekvieno rasto nugaišusio šerno vietą nurodyti Globalaus pozicionavimo sistemoje ir šios vietos koordinates užfiksuoti raštu ar kt. priemonėmis, šerno gaišenos radimo vietą išdezinfekuoti, paimti iš kiekvieno nugaišusio šerno mėginius arba visą gaišeną ir juos arba ją pristatyti į Nacionalinį maisto ir veterinarijos rizikos vertinimo institutą afrikinio kiaulių maro tyrimams, gaišeną, iš kurios buvo paimti mėginiai, sutvarkyti, kaip nurodyta šio įsakymo 3.4 papunktyje,

4.3.3. prireikus kiaulių laikymo vietose paimti mėginius afrikinio kiaulių maro tyrimams,

4.3.4. sugriežtinti Biologinio saugumo priemonių reikalavimų kiaulių laikymo vietose, patvirtintų Valstybinės maisto ir veterinarijos tarnybos direktoriaus 2011 m. liepos 11 d. įsakymu Nr. B1-384 „Dėl Biologinio saugumo priemonių reikalavimų kiaulių laikymo vietose“ (toliau – Biologinio saugumo priemonių reikalavimai kiaulių laikymo vietose), vykdymo kontrolę kiaulių laikymo vietose, nuolat stebėti jose esančių kiaulių sveikatos būklę ir informaciją apie padidėjusius kiaulių gaišimus nedelsiant el. paštu svs@vet.lt pateikti Valstybinės maisto ir veterinarijos tarnybos Skubios veiklos skyriui,

4.3.5. sustiprinti gyvūnų vežėjų ir vežamų gyvūnų valstybinę kontrolę, ypatingą dėmesį skiriant transporto priemonių dezinfekcijai, kaip nurodyta sprendimo 2014/178/ES 15 straipsnio b dalyje,

4.3.6. sustiprinti prekiautojų kiaulėmis, prekiautojų kiaulėmis patalpų valstybinę kontrolę,

4.3.7. vykdyti sustiprintą kiaulių, nurodytų šio įsakymo 3.3 papunktyje, skerdimo kontrolę, esant afrikinio kiaulių maro ir klasikinio kiaulių maro įtarimui, paimti kraujo ir organų mėginius ir juos pristatyti laboratoriniams tyrimams į Nacionalinį maisto ir veterinarijos rizikos vertinimo institutą bei sustabdyti kiaulienos skerdenų realizavimą,

4.3.8. pakartotinai informuoti kiaulių laikytojus apie Biologinio saugumo priemonių reikalavimus kiaulių laikymo vietose, įskaitant draudimą naudoti maisto atliekas kiaulėms šerti,

4.3.9. vykdyti visuomenės švietimą ir informacijos apie afrikinio kiaulių maro kontrolės priemones sklaidą,

4.3.10. nustačius, kad sumedžioti ar rasti nugaišę šernai užsikrėtę afrikiniu kiaulių maru, bendradarbiaujant su atitinkamomis organizacijomis, užkrėstą mišką pažymėti aiškiai matomais ženklais, kuriuose būtų pateikiama informacija apie afrikinį kiaulių marą ir laikiną draudimą neturint VMVT teritorinio padalinio leidimo vykdyti bet kokią veiklą užkrėstame miške, ir apriboti patekimo į užkrėstą mišką kelius, įrengiant laikinus kelių atitvarus;

4.4. Valstybinės maisto ir veterinarijos tarnybos Alytaus, Druskininkų, Elektrėnų, Marijampolės, Lazdijų, Kazlų Rūdos, Kalvarijos, Šalčininkų, Trakų, Varėnos ir Vilniaus valstybinėms maisto ir veterinarijos tarnyboms kontroliuoti šio įsakymo 2.5–2.7, 2.10, 3.1–3.2 ir 4.3 papunkčių vykdymą;

4.5. Valstybinės maisto ir veterinarijos tarnybos Alytaus, Druskininkų, Lazdijų, Šalčininkų ir Varėnos valstybinėms maisto ir veterinarijos tarnyboms:

4.5.1. pavesti įgaliotajam arba valstybiniam veterinarijos gydytojui vykdyti kontroliuojamojoje teritorijoje esančių kiaulių laikymo vietų valstybinę kontrolę, įpareigojant:

4.5.1.1. nesilankyti šernų medžioklės ar jų pirminio apdorojimo vietose ir nedalyvauti šernų mėginių atrinkime,

4.5.1.2. mažiausiai vieną kartą per mėnesį atlikti kontroliuojamojoje teritorijoje esančių kiaulių laikytojų apklausą dėl laikomų kiaulių sveikatos būklės ir jų skaičiaus patikslinimo,

4.5.1.3. gavus informaciją iš kiaulių laikytojų apie kiaulių elgsenos pasikeitimus (apetito stoką, apatiją ir kt.), sergančias ar nugaišusias kiaules, nesilaikant Biologinio saugumo priemonių reikalavimų kiaulių laikymo vietose 19 punkte rekomenduojamo 48 valandų laikotarpio, nedelsiant atlikti laikomų kiaulių klinikinę apžiūrą, kiekvienoje kiaulių laikymo vietoje naudojant vienkartinius apsauginius drabužius, antbačius, dezinfekcijos priemones paimti mėginius iš skirtingo amžiaus kiaulių, kurioms padidėjusi temperatūra, ir iš kiaulių, laikomų kiaulių laikymo vietose, kuriose padidėjęs kiaulių gaišimas, bei po kiekvienos kiaulių laikymo vietos patikrinimo atlikti transporto priemonės dezinfekciją,

4.5.1.4. vykdyti pagal šio įsakymo 3.2 papunktį išvežamų kiaulių patikrinimus, mėginių ėmimą ir veterinarijos pažymėjimų išdavimą,

4.5.2. informuoti kiaulių laikytojus, kad skerdžiant kiaules savo reikmėms įgaliotasis arba valstybinis veterinarijos gydytojas privalo apžiūrėti skerdžiamas kiaules, po skerdimo įvertinti patologinius anatominius pakitimus ir, esant ligos požymiams, panašiems į afrikinio kiaulių maro„ paimti mėginius šios ligos tyrimams,

4.5.3. kiekvienos nugaišusios kiaulės, jeigu kiaulių laikymo vietoje laikoma iki 100 kiaulių, vietą nurodyti Globalaus pozicionavimo sistemoje ir šios vietos koordinates užfiksuoti raštu ar kt. priemonėmis, paimti mėginius ir juos pristatyti į Nacionalinį maisto ir veterinarijos rizikos vertinimo institutą afrikinio kiaulių maro tyrimams. Kiaulių laikymo vietose, kuriose laikoma per 100 kiaulių, prireikus paimti mėginius afrikinio kiaulių maro tyrimams, o padidėjus kiaulių gaišimui, paimti mėginius afrikinio kiaulių maro tyrimams iš ne mažiau kaip penkių paskutinių nugaišusių kiaulių, kurios prieš nugaišimą turėjo ryškių ligos požymių ir kurioms pasireiškė aukšta temperatūra;

4.6. kiaulių laikytojams, laikantiems kiaules užkrėstoje ir padidintos rizikos teritorijose, nedelsiant informuoti raštu arba telefonu VMVT teritorinį padalinį arba šio įsakymo 4.5.1 papunktyje nurodytą įgaliotąjį veterinarijos gydytoją apie kiekvienos kiaulės nugaišimą.

5. P r i p a ž į s t u netekusiu galios Valstybinės maisto ir veterinarijos tarnybos direktoriaus 2014 m. sausio 30 d. įsakymą Nr. B1-60 „Dėl kiaulių skerdimo taikant apsaugos priemones nuo afrikinio kiaulių maro plitimo“ su visais papildymais ir pakeitimais.

6. P a v e d u įsakymo vykdymo kontrolę Valstybinės maisto ir veterinarijos tarnybos Skubios veiklos, Gyvūnų sveikatingumo ir gerovės bei Pasienio maisto ir veterinarinės kontrolės skyriams ir direktoriaus pavaduotojams pagal kuruojamą sritį.“

Direktorius	Jonas Milius